**atunci când se adună poeţii în camera noastră**

*Cristianlisandru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

lasă-te despletită

ca pentru o tânguire

eu te voi pieptăna îndelung

cu degete tremurânde

îţi miroase trupul a veste bună

adusă de călăreţi apăruţi de sub poala pădurii

pe dealurile decojite ard focuri mari

tâlcuim semnale misterioase

la lumina din noi

numai dumnezeu plânge

mocăneşte

apoi scrie cuvinte dulci

în ochii înceţoşaţi ai ferestrelor

nucul bătrân îşi vaită însingurarea

la doi paşi de dragostea noastră

eu râd

citesc din toţi poeţii

fiecare rând îi reînvie

în camera aceasta

Cristian Lisandru - 29 noiembrie 2011 - volumul "Pelerin pe linia destinului"